2018. gada 9. oktobrī Noteikumi Nr. 626

Rīgā (prot. Nr. 46 15. §)

**Noteikumi par obligāti piemērojamo profesiju standartu un profesionālās kvalifikācijas prasību sarakstu un tajā iekļauto profesiju standartu un profesionālās kvalifikācijas prasību publiskošanas kārtību**

Izdoti saskaņā ar

Profesionālās izglītības likuma

7. panta 2.1 punktu

1. Noteikumi nosaka obligāti piemērojamo profesiju standartu un profesionālās kvalifikācijas prasību (ja profesijai nav nepieciešams izstrādāt profesijas standartu) sarakstu (pielikums) (turpmāk – saraksts) un sarakstā iekļauto profesiju standartu un profesionālās kvalifikācijas prasību publiskošanas kārtību.

2. Sarakstā iekļauj profesiju standartus un profesionālās kvalifikācijas prasības, kas izstrādātas atbilstoši Izglītības likumā noteiktajai Latvijas kvalifikāciju ietvarstruktūrai un nozaru kvalifikāciju struktūrām un saskaņotas Nacionālās trīspusējās sadarbības padomes Profesionālās izglītības un nodarbinātības trīspusējās sadarbības apakšpadomē.

3. Sarakstā iekļautos profesiju standartus un profesionālās kvalifikācijas prasības Valsts izglītības satura centrs publicē savā tīmekļvietnē www.visc.gov.lv piecu darbdienu laikā pēc to iekļaušanas sarakstā, un tie ir vispārpieejami un bez maksas.

4. Izglītības iestāde, kura īsteno profesionālās izglītības programmu, ja nepieciešams, aktualizē profesionālās izglītības programmu atbilstoši šajos noteikumos norādītajiem profesiju standartiem un profesionālās kvalifikācijas prasībām sešu mēnešu laikā pēc to publicēšanas tīmekļvietnē www.visc.gov.lv.

Ministru prezidents Māris Kučinskis

Izglītības un zinātnes ministrs Kārlis Šadurskis